 1951 ई. च शेख अबदुल्ला होरें श्रीनगर च नेशनल कान्फ्रैंस दी इक कन्वैन्शन बलाई ही।  पाधा रामानन्द होर बी रामनगर दे डेलीगेटें च शामल हे।  श्री हेमराज जंडयाल होरें पाधा हुंदे कलेम आली फायल शेख साह्ब दे टेबल तगर पजाई।  पाधा गी शेख साह्ब कन्ने मलाया, पनछान कराई।  पोलो-ग्राऊंड श्रीनगर च कन्वैन्शन दे दिनें गै अपने मिस्मरेज़म कन्नै दशर्कें गी चकित करियै पाधा होरें अपनी आपूं बी टकोह्दी थाह्र बनाई लेई।  पर बदकिस्मती कन्नै बमार होने करी रामानन्द होर 2007 विक्रमी (1951 ई.) च स्हत्तरें (70) ब’रें शां उप्पर उमरी च श्रीनगर गै सुरगबास होई गे।  उनें दिनें उदीं दूई धर्मपत्नी ओमावती होर बी कन्ने हियां।  लेखक गी उन्दे कच्छ जाने दा मौका मिलेआ तां जे रामनगर दी इक म्हान हस्ती दा फोटो ते उन्दे बारै किश जानकारी प्राप्त करी सकै पर उनें एह्दे च कोई रूचि नेईं दस्सी।  शायद ओ अपनी परानी यादें दे जख्में गी परतियै ताजा नेईं हियां करना चांह्दियां।  पाधा हुन्दे फोटो, सरकार कन्ने होए दे ऐग्रीमैंट दी नकल, उन्दे जरम-मरन दियां पक्कियां तरीकां जां सिड़कै सम्बन्धी कागजात उन्दे पोतरे श्री शिवकुमार जां कुसै भ्याल कच्छ बी नेईं मिली सकै।  फ्ही बी लेखक रामनगर दे श्री सूर्यप्रकाश परगाल, मास्टर वासदेव, मास्टर अम्बादत्त, श्री ओम जंडयाल, श्री भगतराम रैना ते जम्मू दे श्री रतन चन्द चौधरी, श्री जगन नाथ चौधरी ते श्री विश्वानाथ खजूरिया हुन्दा बड़ा धन्नवादी ऐ जिन्दे करी रामनगर दे इक म्हान समाज-सेवी, पैह्ले मनापलिस्ट, फोटोग्राफर ते मिस्मरेजम दे उस्ताद बारै चार शब्द लिखी सकेआ ऐ।  पर पाधा बारै कोई बी गल्ल उन्दे जादू दे खेढ तमासै बगैर अधूरी बझोग जिन्दे करी ओ सारे डुग्गर च ते राज-दरबार तगर मश्हूर होई गेदे हे।  पाधा होर अपने तमासें च अग्गी पर चलना, दूए दे खीसे च नोटें दी गिनतरी ते नम्बर दस्सना, ङूठी छंडियै कुसै दे बोह्जे चा कड्ढी टकानी, सन्दूखे च आदमी पाइयै ते जंदरा देइया सारें सामने रक्खना ते आला देइयै बाह्र कड्ढी टकाना, अपने उप्पर गोली चलवानी ते मूहें चा उग्गलियै कड्ढी टकानी आदि आम दसदे हे।